《次方咨谋》
宋代·黄公度

渥洼产龙种，筦簟兆熊禧。木星光芒舒紫焰，玉出昆山珠出隋。

徐卿忧何有，于门高可期。啼声已识是英物，成立行看少壮时。

瓦盆盛酒醺四座，我独不许陪宗支。眼穿难望葱牙镪，吻燥不沾荷叶卮。

涓滴于人甘分绝，枯肠强索祝儿诗。祝儿效张良，熟读韬钤为帝师。

祝儿效陈平，磊落胸中吐六奇。天骄捧首遁漠北，岂容郊垒尚累累。

勿效文章致身者，画饼虚名天下知。

作者简介：黄公度（1109～1156）字师宪，号知稼翁，莆田（今属福建）人。绍兴八年进士第一，签书平海军节度判官。后被秦桧诬陷，罢归。除秘书省正字，罢为主管台州崇道观。十九年，差通判肇庆府，摄知南恩州。桧死复起，仕至尚书考功员外郎兼金部员外郎，卒年四十八，著有《知稼翁集》十一卷，《知稼翁词》一卷。